《分得荷荡香风为周民表评事赋先茔十景》
明代·程敏政

一川云锦为谁栽，香触繁阴扫不开。依约似随菱唱散，飘扬还近藕船来。

青房雨歇游鱼上，翠葆风回宿鹭猜。极目感慈山下路，水花空对夕阳台。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。